Затаевич, Александр Викторович (1869-1936) белгилүү музыка изилдөөчү, этнограф жана композитор. Кыргыз АССР Эл агартуу Комиссариатынын чакыруусу боюнча Кыргызстанга 1928-ж. келип, бир катар кыргыз акындарынын жана музыка чеберлеринин ыр-күүлөрүн жазып алып, анын жыйынтыгында «Кыргыздын аспаптык 250 күүсү жана обондору» аттуу китебин жазган. 1936-ж. 170 обон- күү жазып, айрымдарын фортепьяно үчүн кайра иштеп чыккан. А.В.Затаевич кыргыз, казак, уйгур, татар, дунган жана башка элдердин музыкасын жыйнап нотага түшүргөн. Кыргыз музыкасынын теориялык жана тарыхый маселелеринин чечилишине зор үлүш кошуп, профессионалдык музыканын өнүгүшүнө өзгөчө салым киргизген. Кыргыз элинин этностук тарыхындагы, маданиятын иликтөөдөгү музыканын ролу жөнүндө жүйөлүү пикирлери бар.